Publius Sittius

Publius Sittius (mortuus 44 a.C.n.) fuit eques Romanus dives et negotiator, mox mercenariorum dux qui anno 46 a.C.n. a Caesare agrum in Numidia circum Cirtam accepit ubi parvam rempublicam condidit ('confoederationem Cirtaeam') et veteranos suos collocavit.

Nucerino genere natus Publius Sittius cum Publio Cornelio Sulla familiarissime coniunctus erat,  illo  ad annum 65 a.C.n. designato consule, post comitia vero de ambitu damnato et consulatu ex lege Calpurnia spoliato. Idem evenerat alteri petitori eiusdem anni Publio Autronio Paeto. Tum amici et clientes amborum candidatorum a iudicibus destitutorum, additis nonullis Popularibus qui Optimatibus nocere cupiebant, coniurationem fecerunt, quae prima Catilinae coniuratio saepe dicitur, quamquam Catilina, qui tum repetundarum reus erat, in ea secundas partes agebat. Quos coniuratos rumor dictitabat novos consules, qui eorum accusatores fuerant, Kalendis Ianuariis occidere quidem voluisse, re patefacta nihil effecisse. Et primae igitur et secundae Catilinae coniurationis particeps fuisse videtur Publius Sittius. In Hispaniam missus milites legit et inde in Mauretaniam cum Italorum et Hispanorum hominum manu transiitSall. Cat. 21.. Simul bona sua in Italia per Publium Syllam divendebatPro Sulla 56.. Postea in Mauretania exsul remanebat, sive ne poenas daret ob coniurationem  sive quia creditores eum persequebantur. Absens damnatus esse videtur etiamsi verum discernere difficile est quia Cicero in oratione pro Sulla habita non quae vera sed quae causae utilia erant dicebat. In Mauretania exercitum regulis Mauris locabat aliaque negotia peragebat.

Anno 46 a.C.n. historicus Dio Cassius adfirmat43.3 per Publium Sittium stetisse quin Caesar in Africa vinceretur. Nam paucos adhuc milites traiecerat cum rex Iuba magno et parato exercitu adversus eum contendit. Tum Sittius Boccho II regi persuasit ut fines Iubae absentis secum invaderet. Iuba reverti coactus partem exercitus Saburae praefecto tradidit qua regnum adversus hostes tueretur, antequam pollicitationibus Scipionis imperatoris illectus (qui tum Pompeianis copiis praeerat et  ei provinciam Romanam daturum adfirmasse dicitur si auxilio venisset) rursus ad Caesarem iret. Iam vero  praetervolarat occasio et victi sunt ad Thapsum Scipio et Iuba.

Victo Saburra, fugiens Iuba a regno suo exclusus sese ipse necavit. Sittiani milites  Faustum Syllam et Lucium Afranium quoque fugientes ceperuntBellum Afr. 95. qui postea incertum an iussu Caesaris occisi sunt. Scipio et ipse cum in Hispaniam nave traicere conaretur, ventis adversis ad Mauretaniae litus retractus et classe Sittiana circumventus mortem sibi conscivitBellum Afr. 96.. Quae ob beneficia Caesar  circa Cirtam regionem Sittio dedit, id est partem orientalem regni Massinissae qui socius Iubae fuerat, et partem occidentalem regni Iubae. Regnum Iubae reliquum provincia Africa Nova facta est.

Iam anno 44 a.C.n. Publius Sittius ab Arabione, filio Massinissae qui patrem ulciscebatur, necatus estAd Att. XV.17. At Sittiani fines suos servare potuerunt et cofoederatio a Publio Sittio instituta quamvis provinciae Romanae adnexa diu permansitIacobus Gascou, Sur le statut de quelques villes de Numidie et de Maurétanie Césarienne (Cf. 'respublica quatuor coloniarum Cirtensium'), Antiquités Africaines, 2004(40) : 259-267   ("respublica quattuor coloniarum Cirtensium") et nomen gentilicium Sittius in inscriptionibus huius regionis frequens usque ad tertium saeculum legitur.
 Notae 

Fontes
 Appianus, libro quarto Bellorum civilium  233.
 Bellum Africum 25, 36, 48, 93-96.
 Cassius Dio, libro XLIII Historiae Romanae, cap. 3-12
 Cicero,   libro quinto Epistularum ad familiares, ep. 17 necnon libro octavo 2, 4...
          libro quinto decimo Epistularum ad Atticum ep. 17.
  Pro Sulla 56-59.
 Sallustius, Catilinae coniuratio 21

 Plura legere si cupis 
Andreas Berthier, La Numidie : Rome et le Maghreb, Picard, 1981. Recensio critica Alia recensio critica Alia et alia
Franciscus Bertrandy, L'état de Publius Sittius et la Numidie cirtéenne du premier siècle avant j.-c. au premier siècle apres j.-c. Dissertatio academica
Claudius Briand-Ponsart, 'Les relations de Cirta et de la Confédération cirtéenne avec le pouvoir pendant le Haut-Empire',  Cahiers du Centre Gustave Glotz, 2006(17) : 105-122 Hic legere potes
Iacobus Heurgon, 'La lettre de Cicéron à Publius Sittius (Ad Fam. 5,17)', Latomus 1950(9) : 369-377
 « Les origines campaniennes de la Confédération cirtéenne », Lybica, 1957(V) : 7-24.
Sittius 3 in Paulys Real-Enzyklopädie der classischen Altertumswissenschaft

Categoria:Nati saeculo 2 aut 1 a.C.n.
Categoria:Mortui 44 a.C.n.
Categoria:Necati
Categoria:Milites Romani antiqui
Categoria:Catilinae coniuratio